नानी के घर आई तीन साल की मासूम बच्ची राजस्थान में झुंझुनू शहर के बीडीके अस्पताल के एक बैड पर गुमसुम बैठी थी। उसे तो यह मालूम ही नहीं है कि उसके साथ हुआ क्या है, क्योंकि यह सब समझने की उसकी अभी उम्र कहां है। उसके आगे कई तरह के खिलौने पड़े हैं। कभी वो गुड़िया को हाथ में लेकर मंद-मंद मुस्कुरा रही थी तो कभी दूसरे खिलौने को चलता हुआ देख रही थी। ऊपर से तो अब वो ठीक नजर आ रही थी, लेकिन उसके कोमल दिल पर एक दरिंदे ने जो छाप छोड़ी है, उसे वह बयान नहीं कर पा रही थी। दिनभर वो घटना याद कर खिलौने के पीछे अपना चेहरा छिपा लेती है। यह देख अस्पताल में आने वाले हर शख्स की आंख में आंसू बहने लगते हैं। लक्ष्मी के शरीर का निचला हिस्सा पट्टी से बंधा है। वह मासूम उसे देखने आ रहे हर किसी को कौतूहल से देख रही थी कि ये लोग क्यों आ रहे हैं। इस मासूम को जो अपनी ननिहाल आई थी वहां एक बर्तन बेचने वाले दुष्कर्मी ने अकेली देख उसे दागदार कर दिया था।